Iz udžbenika NE treba učiti kako nešto reguliše STA (Spoljnotrgovinska arbitraža pri Privrednoj komori Srbije).

Tamo gdje se pominje ZA (Zakon o arbitraži Srbije) osim u dolje navedenim slučajevima važe gotovo identična pravila u ZA Crne Gore, jer su oba zakona rađena po uzoru na Model zakon UNCITRAL-a. Tako, da načelno „ZA“ se može čitati kao da se odnosi na Zakon o arbitraži CG.

Navedeno ne važi za slučajeve za koje u nastavku navodimo rješenja iz pozitivnog prava Crne Gore, i tu treba učiti samo naša rješenja, a ne i kako je to u Srbiji. Osim u slučaju isključive sudske nadležnosti, sve se odnosi na Zakon o arbitraži.

Oznaka broja strane signalizira na djelove udžbenika gdje treba obratiti pažnju i učiti po našem ZA (odnosno, na osnovu teksta koji slijedi).

(str. 30-32)

**Arbitraža**

**Član 2**

Arbitraža podrazumijeva sprovođenje arbitražnog postupka pred arbitražnim tribunalom radi rješavanja spora u kojem su stranke fizička lica sa prebivalištem ili uobičajenim boravištem u Crnoj Gori, odnosno pravna lica koja su osnovana po pravu Crne Gore (unutrašnja arbitraža), kao i spora sa elementom inostranosti u kojem je jedna od stranaka fizičko lice sa prebivalištem ili uobičajenim boravištem u dragoj državi odnosno pravno lice koje je osnovano po stranom pravu i čije je sjedište u dragoj državi (međunarodna arbitraža).

Pravno lice u smislu stava 1 ovog člana je državni organ, organ državne uprave, drugo pravno lice koje vrši javna ovlašćenja, organ lokalne samouprave, privredno društvo, javno preduzeće, javna ustanova, nevladina organizacija, investicioni ili drugi fond, kao i drugo udruženje ili organizacija koje u okviru svog poslovanja stalno ili povremeno ostvaruje ili pribavlja sredstva i njima raspolaže.

Pod uobičajenim boravištem iz stava 1 ovog člana podrazumijeva se uobičajeno boravište u smislu zakona kojim se uređuje međunarodno privatno pravo.

(str. 49)

**Pojam i forma sporazuma**

**Član 9**

Sporazum o arbitraži je sporazum kojim stranke predviđaju rješavanje putem arbitraže svih ili određenih sporova koji su među njima nastali ili bi mogli nastati iz određenog ugovornog ili vanugovornog pravnog odnosa.

Sporazum o arbitraži može biti zaključen kao poseban sporazum ili u obliku arbitražne klauzule kao sastavni dio ugovora između stranaka o međusobnom pravnom poslu.

Sporazum o arbitraži mora biti zaključen u pisanom obliku.

Sporazum o arbitraži je zaključen u pisanom obliku, ako:

1) je sadržan u ispravama koje su stranke potpisale ili je zaključen razmjenom poruka putem sredstava komunikacije, koja omogućavaju pisani dokaz o sporazumu stranaka, bez obzira da li su te poruke stranke potpisale;

2) nakon usmeno zaključenog sporazuma o arbitraži jedna stranka uputi drugoj pisano obavještenje u kojem se poziva na prethodno zaključeni usmeni sporazum, a druga stranka blagovremeno ne prigovori sadržaju primljenog obavještenja, što se prema poslovnim običajima smatra prihvatom ponude;

3) se stranke u pisanom ugovoru pozovu na drugu ispravu koja sadrži sporazum o arbitraži (opšti uslovi poslovanja, opšti uslovi za zaključenje pravnog posla, tekst drugog ugovora i sl.) ukoliko je cilj tog pozivanja da sporazum o arbitraži postane sastavni dio osnovnog ugovora;

4) se u teretnici izričito poziva na arbitražnu klauzulu u brodarskom ugovoru;

5) tužilac pisanim putem pokrene arbitražni postupak, a tuženi izričito prihvati arbitražu i sa tim se saglasi u pisanoj formi ili u izjavi datoj na ročištu na zapisnik ili uzme učešće u arbitražnom postupku i do upuštanja u raspravljanje o predmetu spora ne istakne prigovor da ne postoji sporazum o arbitraži, odnosno ne ospori nadležnost arbitražnog tribunala.

(str. 52)

Zakon o međunarodnom privatnom pravu precizira da će **isključiva nadležnost** postojati samo kada je to tim ili drugim zakonom izričito propisano. Na osnovu ZMPP pravosuđe Crne Gore isključivo je nadležno:

1. za postupke povodom nepokretnosti koje se nalaze u Crnoj Gori, bez obzira da li se radi o stvarnopravnom odnosu ili zakupu nepokretnosti[[1]](#footnote-1);
2. za sporove o punovažnosti upisa u javne registre koji se vode u Crnoj Gori[[2]](#footnote-2);
3. u postupcima u kojima je predmet punovažnost osnivanja, ništavost ili prestanak privrednog društva ili pravnog lica ili punovažnost odluka njihovih organa, ako imaju sjedište u Crnoj Gori[[3]](#footnote-3);
4. u postupcima koji se odnose na registraciju ili punovažnost patenta, robnog ili uslužnog žiga, industrijskih uzoraka i modela ili drugih sličnih prava koja se moraju deponovati ili registrovati, bez obzira na to da li je pitanje pokrenuto tužbom ili u odgovoru na tužbu, ako je u Crnoj Gori podnijet zahtjev za deponovanje ili registraciju, ili je izvršeno deponovanje ili registracija ili se na osnovu međunarodnog ugovora smatra da je izvršeno deponovanje ili registracija[[4]](#footnote-4).

(str. 71)

**Odnos sporazuma o arbitraži i tužbe podnesene sudu**

**Član 10**

Ako su stranke za rješavanje određenog spora ugovorile arbitražu, sud kojem je podnesena tužba u istom sporu između istih stranaka, na prigovor stranke, oglasiće se nenadležnim, ukinuće sprovedene radnje u postupku i odbaciti tužbu, osim ako nađe da sporazum o arbitraži nije punovažan, da je prestao da važi ili da se ne može izvršiti.

Prigovor iz stava 1 ovog člana, stranka može da podnese, najkasnije u odgovoru na tužbu.

(str. 75)

**Prigovor nenadležnosti**

**Član 20 (izvodi i varijacije originalnog teksta)**

Prigovor da arbitražni tribunal nije nadležan tuženi mora da podnese najkasnije kad i odgovor na tužbu kojim se upustio u raspravljanje o predmetu spora. Prigovor stranka može da podnese i u slučaju kad je imenovala arbitra ili je učestvovala u njegovom imenovanju. Arbitražni tribunal može da dozvoli da se prigovor podnese i kasnije, ako ocijeni da je do zakašnjenja došlo iz opravdanih razloga.

Arbitražni tribunal može da odlučuje o prigovoru kao o prethodnom pitanju ili u odluci o predmetu spora.

Ako arbitražni tribunal o prigovoru odluči kao o prethodnom pitanju, svaka stranka može, u roku od 30 dana od dana dostavljanja odluke, da zahtijeva od Privrednog suda da odluči o tom pitanju. Protiv odluke suda nije dozvoljena žalba.

Arbitražni tribunal može da nastavi postupak i da donese odluku o rješavanju spora za vrijeme dok je u toku postupak pred sudom o prigovoru.

(str. 84)

**Imenovanje arbitara**

**Čl. 13 (izvod)**

Ako arbitra … stranke ne imenuju sporazumno, imenovanje vrši pravno ili fizičko lice koje su stranke sporazumom odredile (u daljem tekstu: **organ imenovanja**), a ako ga nijesu odredile ili organ imenovanja ne imenuje arbitra …, odluku o imenovanju donijeće sud …

(str. 97, umjesto zadnja 2 pasusa i str. 98 umjesto predzadnjeg pasusa)

**Postupak izuzeća (izvodi)**

**Član 16**

Stranke se mogu sporazumjeti o postupku izuzeća arbitra.

------

Ako se arbitar čije se izuzeće traži ne povuče ili se druga stranka ne složi sa zahtjevom za njegovo izuzeće, odluku o izuzeću donijeće bez odlaganja arbitražni tribunal u sastavu u kojem učestvuje i arbitar čije se izuzeće zahtijeva.

Ako se stranke ne sporazumiju o izuzeću arbitra ili arbitražni tribunal odbije zahtjev za izuzeće arbitra, stranka koja je podnijela zahtjev za izuzeće može takav zahtjev podnijeti sudu….Protiv odluke suda po zahtjevu za izuzeće arbitra nije dozvoljena žalba.

Arbitražni tribunal može da nastavi arbitražni postupak i da donese arbitražnu odluku iako je postupak po zahtjevu za izuzeće arbitra u toku.

1. Član 119 ZMPP. [↑](#footnote-ref-1)
2. Član 111 ZMPP. [↑](#footnote-ref-2)
3. Član 118 ZMPP. [↑](#footnote-ref-3)
4. Član 122 ZMPP. [↑](#footnote-ref-4)